# בון

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

נהר הריין, ההרים המקיפים את בון ומגדל הדואר (מימין)
הבניין הראשי של אוניברסיטת בון
הקתדרלה (Münster) של בון
בתי דור המייסדים במערב בון
בתים כפריים בבון - עשר דקות נסיעה ממרכז העיר
מוזיאון האמנות האקדמי
הנוף הנשקף ממגדל הדואר
שגרירות מצרים לשעבר בבון

בון (Bonn) היא עיר במדינת נורדריין-וסטפאליה בגרמניה. בין השנים 1949-1999 שימשה כבירת גרמניה המערבית.

## [עריכה] גאוגרפיה

העיר שוכנת בחבל הריין, לגדות נהר הריין, כ-30 ק"מ דרומית לקלן. גבולה הדרומי של העיר מהווה את גבולה הדרומי של נורדריין-וסטפאליה עם המדינה השכנה, ריינלנד-פאלץ. נהר נוסף זורם בבון, נשפך אל הריין בתחומי העיר ומהווה את גבולה הצפוני: נהר הזיג (Sieg), אשר ביחד עם הריין הקנה את השם למחוז המקיף את בון ממזרח וממערב - מחוז ריין-זיג (Rhein-Sieg-Kreis).

בבון שלושה גשרים החוצים את נהר הריין, מספר נמוך יחסית עבור עיר בסדר גודל זה. הגשר המרכזי נבנה שנים ספורות לפני מלחמת העולם השנייה וכלל שערים מפוארים בסגנון עתיק משני צדיו. במלחמה נהרס הגשר כליל ונבנה במהירות מחדש לאחריה, עתה בסגנון פשוט (ולדעת רבים מכוער). שמות הגשרים מצפון לדרום: גשר פרידריך אברט, גשר ג'ון קנדי, גשר קונרד אדנאואר.

## [עריכה] אוכלוסייה

בעיר התגוררו בשנת 2006 כ-314,000 תושבים, וזוהי העיר ה-19 בגודלה בגרמניה. שטחה של העיר הוא 141 קמ"ר (מקום 43 בגרמניה), ופירוש הדבר הוא צפיפות אוכלוסייה גבוהה מהממוצע בערי גרמניה. למרות זאת כמחצית משטחה של בון אינו מיושב, וכולל יערות ושטחי מים.

כ-13.7% מתושבי בון אינם בעלי אזרחות גרמנית. רובם של הזרים מחזיקים באזרחות טורקית. אוכלוסייתה של בון עולה בהתמדה, בניגוד לערים רבות אחרות בגרמניה, בהן האוכלוסייה מתכווצת. שיעור האבטלה בבון נכון לתחילת 2006 עמד על כ-8%, מעט פחות מהממוצע הגרמני.

בעיר קהילה יהודית קטנה (700 איש ב-2003) המורכבת רובה ככולה מיהודים שהיגרו מברית המועצות לשעבר. בית הכנסת היחיד בעיר שוכן ב-Tempelstraße ("רחוב בית הכנסת").

## [עריכה] היסטוריה

בון היא אחת הערים העתיקות בגרמניה, והיא נוסדה על-ידי הרומאים מעט לאחר תחילה ספירת הנוצרים. שרידים מעטים מהתקופה הרומאית עדיין נמצאים בעיר. בון נבחרה ב-1949 לבירת גרמניה באופן מפתיע, לא מעט בשל מאמציו של ד"ר קונרד אדנאואר, הקאנצלר הראשון של גרמניה, שהתגורר בעיר שכנה, באד הונף (Bad Honnef). לאחר איחוד גרמניה ב-1991 הוחלט שברלין תהיה לבירת גרמניה המאוחדת; רוב משרדי הממשלה והשגרירויות הועברו לבירה החדשה בתהליך שארך 8 שנים. המעבר לווה בביקורת בשל העלות הרבה ובשל הנזק הבלתי נמנע לכלכלת אזור בון. בבון נותרו או הוקמו קונסוליות של מדינות רבות.

המלחין הידוע לודוויג ואן בטהובן נולד בעיר בשנת 1770. בטהובן הפך לסמלה של העיר, ואתרים רבים בה קרויים על שמו. בית הולדתו של המלחין, בלב לבה של העיר, משמש כמוזיאון.

## [עריכה] מוסדות

משנת 1996 משמשת העיר כביתם של משרדי איכות הסביבה והפיתוח של האומות המאוחדות. מוסדות נוספים של האו"ם שוכנים אף הם בבון. ההנהלה הראשית של הדואר הגרמני נמצאת בבון; היא שוכנת במגדל הדואר (Post Tower), בניין המשרדים הגבוה ביותר במדינת נורדריין-וסטפאליה.

אוניברסיטת בון, עם כ-30,000 סטודנטים (כ-5,000 מתוכם אינם גרמנים), היא אחת הגדולות בגרמניה. האוניברסיטה, כולל בית חולים השייך לה, היא המעסיק הגדול ביותר בעיר; עובדים בה 530 מרצים, 3,000 מדענים אחרים ו-2,000 עובדי מנהלה. בון היא "עיר סטודנטים" מובהקת, כשהללו מהווים למעלה משמינית מאוכלוסיית העיר. האוניברסיטה נוסדה ב-1818, והבניין הראשי שלה הינו ארמון מרהיב המהווה אתר תיירות ידוע. מבין הסטודנטים המפורסמים שלמדו באוניברסיטה זו בעבר ניתן למנות את קונרד אדנאואר, פרידריך ניטשה, קרל מרקס, היינריך היינה, רוברט שומן (ראש ממשלת צרפת) ו-וילהלם השני, קיסר גרמניה.

### [עריכה] מוזיאונים

בעיר 12 מוזיאונים, מהחשובים בגרמניה. רובם שוכנים לאורך שדרת קונרד אדנאואר, המכונה מייל המוזיאונים (Museumsmeile). שדרה זו היא אחד המקומות המתוירים ביותר בגרמניה. בין המוזיאונים בבון:

- בית ההיסטוריה (Haus der Geschichte), המוזיאון ההיסטורי הרשמי של גרמניה. הוא נפתח ב-1995 ועוסק בהיסטוריה של גרמניה לאחר מלחמת העולם השנייה. הכניסה אליו בחינם.
- מוזיאון האמנות (Kunstmuseum).
- היכל התערוכות והאמנויות (Kunst- und Ausstellungshalle).
- המוזיאון הגרמני (Deutsches Museum). מציג התפתחויות טכנולוגיות והמצאות שמקורן בגרמניה.
- מוזיאון ארץ הריין (Rheinisches Landesmuseum). מציג את ההיסטוריה של ריינלנד מאז ימי האדם הקדמון.
- מוזיאון קניג (König Museum). מוזיאון טבע. שוכן בבניין מרהיב בסגנון נאו-קלאסי, אשר אינו אופייני לבון.
- מוזיאון הנשים (Frauenmuseum).
- אריתמאום (Arithmeum). מוזיאון העוסק במכונות חישוב לדורותיהן. שייך לפקולטה למתמטיקה של אוניברסיטת בון ונמצא בסמוך לאוניברסיטה.
- מוזיאון העיר (Stadtmuseum).
- בית לודוויג בטהובן (Ludwig Beethoven Haus).
- מוזיאון האמנות האקדמי (Akademisches kunstmuseum). שוכן מול אוניברסיטת בון ושייך אליה.

## [עריכה] אדריכלות ותחבורה

בון אינה עיר תיירות מובהקת, ורבים מדלגים עליה בדרכם מעמק הריין מדרום אל קלן ודיסלדורף מצפון. לא רבים יודעים כי בבון קיים ריכוז הבתים מדור המייסדים (Gründerzeit, כינוי לתקופה של סוף המאה ה-19 ותחילת המאה ה-20) הגדול ביותר בגרמניה. בתים אלו מתאפיינים בצבעוניות רבה, מקוריות, אלגנטיות ופאר. השכונות המקיפות את העיר העתיקה מצפון, דרום ומערב כוללות כמה מהרחובות היפים ביותר בגרמניה. בתים מפוארים נוספים ניתן למצוא בקצה הדרומי של העיר, ברובע באד גודסברג (Bad Godesberg), אשר שימש כרובע הדיפלומטים והשגרירויות בתקופה בה הייתה העיר בירת גרמניה.

תחנת הרכבת המרכזית של בון קטנה מאוד יחסית לעיר בסדר גודל זה, והיא כוללת חמישה רציפים בלבד. הסיבה לכך היא הימצאותה של בון על אמצע הדרך בין קלן וחבל הרוהר מצפון וריינלנד-פאלץ מדרום; רוב הקווים העוברים בבון נוסעים באחד משני כיוונים אלו בלבד. בבון שלוש תחנות רכבת נוספות. בעיר רשת קטנה יחסית, אך מקיפה ויעילה, של רכבות תחתית, אשר ככל הנראה לא הייתה מוקמת לולא הייתה בון עיר הבירה. נמל התעופה של קלן משרת גם את בון (והוא קרוי באופן רשמי קלן/בון), והוא מצוי בתחומי קלן, כ-40 ק"מ מצפון למרכז בון.

### [עריכה] רובעי העיר

ארבעת רבעיה של בון

ככל עיר גדולה בגרמניה, מחולקת בון לרובעים. בבון קיימים ארבעה:

- בון: כולל את מרכז העיר ואת רוב אתרי התיירות החשובים.
- באד גודסברג: החלק הדרומי של בון.
- בוייל (Beuel): כולל את כל השכונות של בון שבצד המזרחי של הריין.
- הארטברג (Hardtberg): הרובע הקטן ביותר; שוכן במערב העיר.

עד לשנת 1969 היו שלושת הרובעים האחרונים ערים עצמאיות; בשנה זו הם אוחדו עם בון.

להלן סמלי ארבעת הרבעים, לפי סדר הופעתם לעיל מימין לשמאל:

## [עריכה] ערים תאומות

- אוקספורד, הממלכה המאוחדת (מאז 1947)
- תל אביב-יפו, ישראל (מאז 1983)
- פוטסדם, ברנדנבורג (מאז 1988)
- בודאפוק, הונגריה (מאז 1991)
- אופלן, פולין (מאז 1997)

## [עריכה] קישורים חיצוניים

מיזמי קרן ויקימדיה |  |
תמונות ומדיה בוויקישיתוף: בון

- האתר הרשמי של העיר
- אוניברסיטת בון
- שוק חג המולד בבון (באנגלית)
- אתר התיירות הרשמי של בון והסביבה (באנגלית)

מוזיאונים

- בית ההיסטוריה, מוזיאון ההיסטוריה הרשמי של גרמניה
- בית הולדתו של בטהובן
- היכל התערוכות והאומנויות (באנגלית)
- מוזיאון האומנות (באנגלית)
- מוזיאון קניג
- המוזיאון הגרמני

מקור: http://he.wikipedia.org../../../%D7%91/%D7%95/%D7%9F/%D7%91%D7%95%D7%9F.html

קטגוריות: גרמניה: ערים | נורדריין-וסטפאליה

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Afrikaans
- العربية
- Български
- Català
- Česky
- Dansk
- Deutsch
- Ελληνικά
- Esperanto
- Español
- Eesti
- Euskara
- فارسی
- Suomi
- Français
- Hrvatski
- Bahasa Indonesia
- Italiano
- 日本語
- ქართული
- 한국어
- Ripoarisch
- Latina
- Lietuvių
- Latviešu
- Македонски
- Plattdüütsch
- Nederlands
- Norsk (nynorsk)
- Norsk (bokmål)
- Polski
- Português
- Runa Simi
- Română
- Русский
- Srpskohrvatski / Српскохрватски
- Simple English
- Slovenščina
- Српски / Srpski
- Svenska
- Türkçe
- Volapük
- 中文